2019 ser ud til at blive et gennembrudsår for busser, der kører på el. Det er allerede kendt, at de kommunale bybusser i Roskilde fra næste forår skal køre på strøm, og nu fortæller det offentlige trafikselskab Movia, at to af Københavns busruter fra december næste år vil være betjent af 41 busser med elbatterier under motorhjelmen.

Det bliver den eksisterende linje 2A samt linje 18, som genopstår efter et kort antal år som nedlagt rute.

I København er overborgmester Frank Jensen (S) glad for de nye elbuslinjer, der er i tråd med kommunens beslutning om at udskifte alle byens busser med elbusser senest i 2030. Står det til overborgmesteren, skal udskiftningen ske allerede i 2025.